Man tronk toe ná hy met kragmeters op plase peuterArgieffoto ter illustrasie. Gerhard Ferreira is vandeesweek in ŉ Vrystaatse hof tot tronkstraf gevonnis nadat hy skuldig bevind is dat hy met Eskom-meters op plase gepeuter het om krag te bespaar. Stefanie Jansen van Rensburg, woordvoerder van Eskom in die Vrystaat, het gesê Ferreira is op 26 Mei verlede jaar in hegtenis geneem. “Die beskuldigde het dienste aangebied om kragmeters op plase in die Bothaville- en Viljoenskroon-omgewing teen ŉ koste te kalibreer en sodoende krag te spaar vir die plaaseienaars. Eskom het ŉ wenk ontvang en die Valke genader om ondersoek in te stel. “Die Valke het tydens hul ondersoek Ferreira op heterdaad betrap waar hy aan ŉ kragmeter gepeuter het en hom in hegtenis geneem,” het Jansen van Rensburg gesê. Ferreira het daarna in die Kroonstad-streekhof verskyn. Hy het Dinsdag skuldig gepleit op 14 aanklagte van bedrog en tien van opsetlike saakbeskadiging. Hy is tot 12 jaar tronkstraf gevonnis wat vir vyf jaar opgeskort is op die voorwaarde dat hy Eskom R921 830 terugbetaal weens die verlies wat die maatskappy gelei het. Hy moet die geld teen 31 Desember 2020 terugbetaal. Die mense wat Ferreira vir sy onwettige dienste betaal het, moet in totaal R229 000 aan Eskom terugbetaal. Beweerde bedrog en elektrisiteitdiefstal kan by Eskom se tolvrye nommer, 0800 11 2722, aangemeld word. ŉ SMS kan ook teen ŉ koste van R1 ŉ na 32211 gestuur word.